സംസ്ഥാനത്ത് ഡിജിറ്റല് സംവിധാനത്തിലൂടെയുള്ള ആദ്യവിവാഹം നടത്തി പുനലൂര് :യുക്രൈനിലിരുന്ന് ജീവന്കുമാര് പുനലൂരിലെ സബ്രജിസ്ട്രാര് ഓഫീസില് ഹാജരായ ധന്യയെ നിയമപരമായി ജീവിതസഖിയാക്കി. സബ്രജിസ്ട്രാര് ടി.എം.ഫിറോസിന്റെ മേല്നോട്ടത്തിലായിരുന്നു ചടങ്ങ്. മിനിറ്റുകള്ക്കുള്ളില്ത്തന്നെ വിവാഹ സര്ട്ടിഫിക്കറ്റ് വധുവിന് കൈമാറി. കോവിഡ് വ്യാപനത്തെത്തുടര്ന്ന് ജോലിസ്ഥലമായ യുക്രൈനില്നിന്ന് നാട്ടിലെത്താന് കഴിയാതിരുന്ന പുനലൂര് ഇളമ്ബല് സ്വദേശി ജീവന്കുമാറും കഴക്കൂട്ടം സ്വദേശിനി ധന്യാമാര്ട്ടിനും തമ്മിലായിരുന്നു വിവാഹം.സ്പെഷ്യല് മാര്യേജ് ആക്ട് പ്രകാരം വിവാഹം രജിസ്റ്റര് ചെയ്യുന്നതിന് മാര്ച്ചില് ഇവര് അപേക്ഷ നല്കിയിരുന്നു. എന്നാല് നിശ്ചിത കാലാവധിക്കുള്ളില് ജീവന്കുമാറിന് നാട്ടിലെത്താന് കഴിഞ്ഞില്ല. അപേക്ഷയുടെ കാലാവധി നീട്ടിക്കിട്ടണമെന്നും സബ്രജിസ്ട്രാര് ഓഫീസില് നേരിട്ട് ഹാജരാകുന്നതില്നിന്ന് ഒഴിവാക്കി വീഡിയോ കോണ്ഫറന്സിലൂടെ വിവാഹം നടത്തിക്കൊടുക്കണമെന്നും ആവശ്യപ്പെട്ട് ഇവര് ഹൈക്കോടതിയെ സമീപിച്ചു. സര്ക്കാരിന്റെയും വിദേശകാര്യമന്ത്രാലയത്തിന്റെയും ഐ.ടി.വകുപ്പിന്റെയും അഭിപ്രായം തേടി. കക്ഷികള്ക്ക് അനുകൂലമായ വിധിയുണ്ടായതിനെത്തുടര്ന്നാണ് ഓണ്ലൈനിലൂടെയുള്ള ആദ്യവിവാഹത്തിന് പുനലൂര് സബ്രജിസ്ട്രാര് ഓഫീസ് വേദിയായത്.